หุ้นเปิดตลาดภาคเช้าพุ่งกว่า 24 จุด
ดัชนีหุ้นเปิดภาคเช้านี้พุ่งกว่า 24 จุด ทะลุ 1 พันจุดรับปัจจัยบวกต่างประเทศ
29 ต.ค. 2565

ดัชนีหุ้นเปิดภาคเช้านี้พุ่งกว่า 24 จุด ทะลุ 1 พันจุดรับปัจจัยบวกต่างประเทศ 
ตลาดหุ้นไทยเปิดทำการเช้านี้พุ่งกว่า 20 จุด หรือกว่า 2% ตามทิศทางตลาดต่างประเทศขานรับปัจจัยบวกสำคัญที่ธนาคารกลางสหรัฐ(เฟด)จับมือธนาคารกลาง 5 ชาติชั้นนำร่วมมือใช้มาตรการคลี่คลายวิกฤตหนี้ยุโรป และสนับสนุนการขยายตัวของเศรษฐกิจโลก โดยดัชนีหุ้นดาวโจนส์ดีดตัวขึ้นไปแรงเกือบ 500 จุดเมื่อคืนนี้ 
เมื่อเวลา 09.56 น.ดัชนี SET มาอยู่ที่ 1,019.71 จุด เพิ่มขึ้น 24.38 จุด (+2.45%)
ล่าสุด เวลา 10.12 น.ดัชนี SET มาอยู่ที่ 1,015.90 จุด เพิ่มขึ้น 20.57 จุด (+2.07%)
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย) กล่าวว่า ตลาดหุ้นไทยเช้านี้เปิดตลาดฯพุ่งขึ้นแรงกว่า 20 จุด รับ sentiment บวกจากต่างประเทศ หลัง 6 ธนาคารกลางซึ่งประกอบไปด้วย ธนาคารกลางสหรัฐฯ, ธนาคารกลางยุโรป, ธนาคารกลางอังกฤษ, ธนาคารกลางแคนาดา, ธนาคารกลางญี่ปุ่น และธนาคารกลางสวิตเซอร์แลนด์ ปรับลดอัตราดอกเบี้ยเงินกู้ต้นทุนวงเงินสว็อปดอลลาร์ ซึ่งช่วยทำให้สภาพคล่องในระบบผ่อนคลายลงค่อนข้างมาก.
ประกอบกับ ธนาคารกลางจีนประกาศลดสัดส่วนการกันสำรองของธนาคารพาณิชย์ลงอีก 0.5% ช่วยหนุนดัชนีตลาดหุ้นจีนบวกขึ้นมาแรงด้วย 
อย่างไรก็ตาม แนะนำให้นักลงทุนใช้ความระมัดระวัง เนื่องจากมองว่าปัญหาที่แท้จริงในเรื่องวิกฤตหนี้สินในยุโรปยังคงรอการแก้ไขอยู่ ดังนั้น เมื่อดัชนีฯดีดตัวขึ้นไปจึงอาจเผชิญกับความผันผวน หากนักลงทุนมีกำไรก็แนะนำให้ทยอยขายทำกำไรไปบางส่วนก่อน
พร้อมให้แนวรับ 990 และ 1,000 จุด แนวต้าน 1,020 และ 1,030 จุด